Diari Oficial de la Generalitat Valenciana


Sumari del DOGV 3887, del 28-11-2000 (2000/9138)

RESOLUCIÓ de 30 d'octubre de 2000, de la secretària general de la Conselleria de Justícia i Administracions Públiques, per la qual resol inscriure en la Secció Primera del Registre de Col·legis Professionals i Consells Valencians de Col·legis Professionals, assignant-li el número 48, el Col·legi Oficial de Doctors i Llicenciats en Ciències Polítiques i Sociologia de la Comunitat Valenciana, i inscriure, igualment, els seus Estatuts.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3887

Data del DOGV
:   28-11-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/9138


Data del document
:   30-10-2000

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * legislació
    * col·legi professional
    * ciència política
    * sociologia
    * reglament intern

RESOLUCIÓ de 30 d'octubre de 2000, de la secretària general de la Conselleria de Justícia i Administracions Públiques, per la qual resol inscriure en la Secció Primera del Registre de Col·legis Professionals i Consells Valencians de Col·legis Professionals, assignant-li el número 48, el Col·legi Oficial de Doctors i Llicenciats en Ciències Polítiques i Sociologia de la Comunitat Valenciana, i inscriure, igualment, els seus Estatuts. [2000/F9138]
  
Vist l'expedient d'inscripció registral del Col·legi Oficial de Doctors i Llicenciats en Ciències Polítiques i Sociologia de la Comunitat Valenciana, en què se sol·licita la inscripció en el Registre de Col·legis Professionals i de Consells Valencians de Col·legis Professionals de la Comunitat Valenciana dels Estatuts de l'esmentat col·legi, d'acord amb els següents
  
Fets
  
1. Que la Llei 3/1999, de 7 d'abril, de la Generalitat Valenciana, publicada en el Diari Oficial de la Generalitat Valenciana de data 9 d'abril, va crear el Col·legi Oficial de Doctors i Llicenciats en Ciències Polítiques i Sociologia de la Comunitat Valenciana, i va establir l'obligació per al col·legi de trametre a l'òrgan competent de la Generalitat l'acta de l'assemblea constituent, els Estatuts del col·legi i la composició dels seus òrgans de govern, per a la seua inscripció registral.
  
2. Que el 9 de febrer passat es va presentar l'acta de l'assemblea constituent de l'esmentat col·legi, celebrada el 10 de desembre de 1999, així com els Estatuts que s'hi aprovaren, per al control de legalitat. Es va requerir la correcció de determinades deficiències, que el passat 27 d'octubre van ser definitivament esmenades.
  
3. El text annex dels Estatuts del Col·legi Oficial de Doctors i Llicenciats en Ciències Polítiques i Sociologia de la Comunitat Valenciana, objecte d'inscripció, queda incorporat íntegrament a la present resolució, i es té ací per reproduït.
  
Fonaments de dret
  
1. Que els Estatuts contenen totes les determinacions exigides en l'article 10 de la Llei 6/1997, de 4 de desembre, de la Generalitat Valenciana, de Consells i Col·legis Professionals.
  
2. Que han sigut aprovats amb els requisits i formalitats previstos en aquest article, i en la Llei 3/1999, de 7 d'abril, de la Generalitat Valenciana, de creació del Col·legi Oficial de Doctors i Llicenciats en Ciències Polítiques i Sociologia de la Comunitat Valenciana, per a la seua inscripció registral.
  
3. Que aquesta Secretaria General és competent per així disposar-ho l'article 6.1 de la Llei 6/1997, de 4 de desembre, i en virtut de les atribucions que té conferides pels decrets 13/1999, i 91/1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 123/1986, de 20 d'octubre, del Consell de la Generalitat Valenciana, pel que es crea el Registre de Col·legis Professionals i de Consells Valencians de Col·legis Professionals de la Comunitat Valenciana.
  
Vistos: l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; La Llei 3/1999, de 7 d'abril, de la Generalitat Valenciana, de creació del Col·legi Oficial de Doctors i Llicenciats en Ciències Polítiques i Sociologia de la Comunitat Valenciana; i altres disposicions complementàries, resolc:
  
Inscriure en la Secció Primera del Registre de Col·legis Professionals i Consells Valencians de Col·legis Professionals, assignant-li el número 48, al Col·legi Oficial de Doctors i Llicenciats en Ciències Polítiques i Sociologia de la Comunitat Valenciana, i inscriure igualment els seus Estatuts.
  
Contra aquesta resolució, que posa fi a la via administrativa, es podrà interposar potestativament un recurs de reposició davant del mateix òrgan que ha dictat l'acte, en el termini d'un mes, comptador des de l'endemà de la seua notificació, o bé un recurs contenciós administratiu davant del Jutjat Contenciós Administratiu de València en el termini de dos mesos, comptadors des de l'endemà de la seua notificació. Tot això de conformitat amb allò establit en els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 8 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
  
València, 30 d'octubre de 2000.- La secretària general: Carmen Galipienso Calatayud.
  
Estatuts de l'Il·lustre Col·legi Oficial de Doctors i Llicenciats en Ciències Polítiques i Sociologia de la Comunitat Valenciana
  
CAPÍTOL I
  
Principis bàsics
  
Article 1. Naturalesa i denominació
  
El Col·legi de Doctors i Llicenciats en Ciències Polítiques i Sociologia de la Comunitat Valenciana és una corporació oficial de dret públic, amb personalitat jurídica pròpia i plena capacitat per al compliment dels seus fins que, sense perjudici de la legislació bàsica de l'estat i de les lleis que regulen la professió, es regeix per les normes autonòmiques en matèria de col·legis professionals, pels seus estatuts i pels reglaments de règim interior.
  
Article 2. Àmbit territorial
  
El col·legi desplegarà la seua actuació en l'àmbit territorial de la Comunitat Valenciana, amb caràcter de col·legi professional únic. El col·legi podrà establir relacions amb altres col·legis o consells autonòmics o estatals i altres organitzacions d'idèntica professió fora de l'àmbit territorial de la Comunitat Valenciana, a través de la formalització d'acords entre les entitats interessades. El col·legi mantindrà relacions amb l'Il·lustre Col·legi Nacional de Doctors i Llicenciats en Ciències Polítiques i Sociologia mentre no siga creat, com a instància professional superior, el Consell General de Col·legis d'Espanya.
  
Article 3. Seu
  
La seu del Col·legi de Ciències Polítiques i Sociologia de la Comunitat Valenciana està ubicada a Alacant, carrer Abad Nájera, núm. 3, local 1. I podrà modificar-se aquesta per decisió de l'Assemblea general per majoria absoluta, prèvia comunicació a les autoritats i institucions corresponents, en compliment de la llei vigent. No obstant això, els òrgans del Col·legi podran establir delegacions territorials o sectorials, amb funcions descentralitzades, quan el nombre de col·legiats i l'activitat desenvolupada així ho aconselle, i segons es desplegue en el reglament posterior.
  
Article 4. Fins essencials
  
El col·legi té com a fins essencials:
  
a) L'ordenació de la professió de politòleg i sociòleg, dins del marc legal respectiu, en l'àmbit de la seua competència i en benefici tant de la societat a què serveixen com dels interessos generals que li són propis
  
b) Vigilar l'exercici de la professió de politòleg i sociòleg, facilitant el coneixement i compliment de tot tipus de disposicions legals que afecten cadascuna de les professions i fent complir l'ètica professional i les normes deontològiques que li siguen específicament pròpies, així com vetlar per l'adequat nivell de qualitat i competència científica de les prestacions professionals dels col·legiats i col·legiades; amb aqueixa finalitat es promourà la formació i perfeccionament pràctic dels professionals.
  
c) La defensa dels interessos professionals dels col·legiats i col·legiades. Contribuir a l'expansió de la professió i major presència dels seus professionals en els diferents àmbits i institucions socials.
  
d) La representació exclusiva de l'exercici de la professió.
  
Article 5. Funcions
  
Són funcions pròpies del col·legi:
  
a) Ordenar, en l'àmbit de la seua competència, l'activitat professional dels col·legiats i les col·legiades; vetlar per l'ètica, deontologia i dignitat professionals, així com pel respecte degut als drets dels particulars contractants dels seus serveis.
  
b) Exercir la potestat disciplinària en l'ordre professional i col·legial.
  
Procurar l'harmonia i col·laboració entre els col·legiats i col·legiades, impedint la competència deslleial entre ells.
  
c) Exercir accions que les lleis establisquen per a evitar l'intrusisme, sense perjudici de les actuacions, tant d'inspecció com de sanció, a què estan obligades les administracions públiques.
  
d) Intervenir en els procediments d'arbitratge, en aquells conflictes que per motius professionals se susciten entre col·legiats o col·legiades o en els que el col·legi siga designat per a administrar l'arbitratge, conforme a l'article 10.a) de la Llei nacional 36/1988, de 5 de desembre.
  
e) Visar els treballs professionals dels col·legiats i col·legiades, quan així s'establisquen expressament en els estatuts generals. El visat no comprendrà els honoraris ni les altres condicions contractuals, la determinació de les quals es deixa al lliure acord de les parts.
  
f) Organitzar cursos de formació i perfeccionament per als seus col·legiats i col·legiades, l'assistència dels quals serà facultativa; així com organitzar activitats i serveis comunes de caràcter professional, cultural, assistencial, de previsió i anàlegs, que siguen d'interés per als col·legiats i col·legiades, sense perjudici de les competències que puguen derivar-se de la normativa estatal.
  
g) Exercir en el seu àmbit la representació i defensa professional davant de l'administració, institucions, tribunals, entitats i particulars, amb legitimació per a ser part en tots els litigis que afecten als interessos professionals.
  
h) Participar en els òrgans consultius de l'administració en la matèria de competència de les professions de politòleg i sociòleg, quan aquella el requerisca o resulte de les disposicions aplicables.
  
i) Promoure, davant de les administracions públiques i entitats privades, la creació de mecanismes que faciliten la inserció dels politòleg i sociòlegs en totes les possibilitats que puga oferir el camp professional.
  
j) Exercir totes les funcions que li siguen encomanades per les administracions valencianes i col·laborar amb aquestes mitjançant la realització d'estudis, emissió d'informes, elaboració d'estadístiques i altres activitats relacionades amb els seus fins. que puguen ser-los sol·licitades o que acorden formular per pròpia iniciativa.
  
k) Col·laborar amb les universitats en l'elaboració dels plans d'estudis, sense menyscapte del principi d'autonomia universitària, i preparar la informació necessària per a facilitar l'accés a la vida professional dels nous col·legiats i col·legiades, o mitjançant la participació en els consells, jurats o òrgans consultius de les administracions públiques, a requeriment d'aquests, o formant part dels consells socials de les universitats.
  
l) Col·laborar amb altres entitats i corporacions en l'àmbit estatal, i en l'estranger, i amb organismes de caràcter internacional, en l'àrea professional de la Ciència Política i la Sociologia
  
m) Aprovar els pressupostos, així com regular i fixar les quotes dels seus col·legiats i col·legiades.
  
n) Facilitar als tribunals, que conforme a les lleis, la relació de col·legiats i col·legiades que per la seua preparació i experiència professional pogueren ser requerits per a intervenir com a perits en els assumptes judicials o proposar-los a instància de l'autoritat judicial, així com emetre informes i dictàmens quan siguen requerits en aquest sentit per qualsevol jutjat o tribunal.
  
ñ) Establir barems d'honoraris, que tindran caràcter merament orientatiu.
  
o) Emetre informes i dictàmens, de caràcter no vinculant, en procediments judicials o administratius en què se susciten qüestions relatives a honoraris professionals.
  
p) Aprovar els seus estatuts i reglaments de règim interior.
  
q) Elaborar les polítiques, línies d'actuació i projectes necessaris per a l'èxit dels fins principals, definits en l'article 4.
  
r) Evacuar l'informe preceptiu sobre els projectes de normes del Governs Valencià, que afecten les professions de politicòleg i sociòleg.
  
s) Estar facultat per a verificar i, si fa el cas, exigir el compliment del deure de col·legiació.
  
t) Totes les altres funcions que siguen beneficioses per als interessos professionals i que s'encaminen al compliment dels objectius col·legials, dins del marc de la legislació vigent.
  
Article 6. Relacions amb la Generalitat
  
El Col·legi de Doctors i Llicenciats en Ciències Polítiques i Sociologia de la Comunitat Valenciana, en tot allò referent als aspectes institucionals i corporatius en aquesta llei, es relacionarà amb la Conselleria de Justícia i Administracions Públiques del Govern Valencià.
  
El Col·legi de Doctors i Llicenciats en Ciències Polítiques i Sociologia de la Comunitat Valenciana, en tot el que afecta els continguts de la professió, es relacionarà amb les conselleries de la Generalitat, la competència de les quals tinga relació amb la professió respectiva.
  
Article 7. Supòsits de modificació de l'àmbit territorial d'aquest col·legi
  
Aquest col·legi professional podrà promoure la fusió amb un altre col·legi d'àmbit territorial de la Comunitat Valenciana. La dita unió serà acordada per l'Assemblea General extraordinària, mitjançant acord adoptat per majoria absoluta dels seus membres.
  
El mateix procediment preceptuat en el punt anterior d'aquest article haurà de seguir-se per a l'adopció de l'acord d'absorció d'aquest col·legi a un altre d'igual àmbit territorial.
  
La dissolució del Col·legi de Doctors i Llicenciats en Ciències Polítiques i Sociologia haurà de dur-se a cap mitjançant l'acord adoptat per les dues terceres parts dels membres assistents a l'Assemblea General extraordinària, convocada a tal efecte.
  
CAPÍTOL II
  
Dels col·legiats
  
Incorporació i baixa dels titulars
  
Article 8. Requisits per a l'adquisició
  
Per a pertànyer al col·legi són necessaris els següents requisits:
  
a) Estar en possessió del títol de doctor o llicenciat en Ciències Polítiques o Sociologia, obtingut en una universitat espanyola o estrangera, degudament convalidat. La col·legiació per a aquells nacionals dels estats membres de la Unió Europea que es troben prèviament establits, amb caràcter permanent, en qualsevol dels mencionats estats, es regirà pels termes que resulten de la legislació comunitària i el dret intern del país d'establiment, en desplegament de la legislació esmentada.
  
b) Satisfer la quota d'ingrés a la corporació.
  
c) La Junta de Govern verificarà i resoldrà, en un termini màxim de tres mesos, el compliment dels requisits legals i els exigits pels Estatuts del col·legi als candidats que sol·liciten la seua incorporació a aquest. D'aquelles sol·licituds desestimades es donarà raó motivada davant de l'Assemblea Ordinària, la qual podrà revocar la decisió de la Junta de Govern, i a la qual podrà assistir el sol·licitant, amb veu però sense vot.
  
d) No haver sigut expulsat d'un altre col·legi oficial de Ciències Polítiques i Sociologia.
  
Article 9. Pèrdua de la col·legiació
  
Els col·legiats perdran aquesta condició:
  
a) A petició pròpia i comunicada per escrit a la Junta de Govern. No obstant això, quan estigueren sotmesos a actuacions disciplinàries no podran perdre la dita condició de col·legiats per la seua sola voluntat.
  
b) Com a conseqüència de la sanció resolta d'un expedient disciplinari, per l'incompliment dels deures de col·legiat, segons el que disposa el capítol IX d'aquests Estatuts.
  
c) Per no satisfer les quotes econòmiques. En aquest cas, serà procedent la instrucció d'un expedient sumari, després d'un requeriment escrit a l'afectat perquè en un terme de 30 dies regularitze la seua situació, que incloga una proposta de resolució a elevar a la Junta de Govern. Si no aquesta prendrà l'acord de baixa, i en notificarà la resolució expressament a l'interessat.
  
d) Incapacitat legal.
  
e) Per altres causes que impedisquen el correcte exercici dels deures i drets dels col·legiats.
  
CAPÍTOL III
  
Deures i drets dels col·legiats i col·legiades
  
Article 10. Drets dels col·legiats i col·legiades
  
Els col·legiats i col·legiades tindran els següents drets:
  
a) El dret d'incorporació i permanència al col·legi, llevat dels casos previstos en l'article 7 d'aquests Estatuts.
  
b) Dret de defensa de la professió per part del col·legi, davant de l'administració, institucions, tribunals, entitats o particulars.
  
c) Dret de representació de la professió i suport de la Junta de Govern en les seues justes reclamacions i en les negociacions que puguen sorgir amb motiu de diferències ocasionades en el desenvolupament professional, davant de l'administració, institucions, tribunals, entitats o particulars
  
d) Dret de sufragi passiu i actiu, per a l'elecció dels membre dels òrgans de govern i altres comissions especials.
  
e) Dret a promoure actuacions dels òrgans de govern, mitjançant iniciatives que revestisquen les notes d'oportunitat i viabilitat.
  
f) Dret a crear agrupacions representatives d'interessos específics en el si dels col·legis, amb submissió en tot cas als òrgans de govern.
  
g) Dret a remoure els titulars dels òrgans de govern mitjançant vots de censura, en els termes regulats en l'article 20.h.
  
h) Dret al gaudi de tots els serveis que establisca el col·legi per a la millora de l'exercici professional: biblioteca, publicacions, institucions de previsió o altres.
  
i) Dret a la informació veraç i efectiva sobre l'actuació professional i social de col·legi, per mitjà de butlletins, publicacions, anuaris, guies, juntes estatutàries o altres mitjans que s'arbitren a l'efecte.
  
j) Dret a la participació en els actes que organitze la corporació, i en les comissions de treball o altres tasques assignades per la Junta de Govern que li siguen reconeguts, conforme a allò establit en els presents estatuts i reglaments de règim interior i al lliure exercici de la professió.
  
k) Dret a ostentar l'emblema professional i utilitzar legítimament el carnet de col·legiat.
  
l) Dret a la participació institucional efectiva, mitjançant l'assistència personal a les assemblees generals o mitjançant el dret de representació delegada en els termes i supòsits establits en l'article 12 d'aquests Estatuts.
  
Article 11. Deures dels col·legiats i col·legiades
  
Per al gaudi dels anteriors drets, els col·legiats i col·legiades tindran els deures següents:
  
a) Treballar d'acord amb les pautes d'ètica professional.
  
b) Complir tot el que es disposa en els presents Estatuts i les seues normes complementàries.
  
c) Col·laborar i cooperar per a l'agilitació de la gestió col·legial, mitjançant la presentació en els terminis reglamentaris dels documents que els siguen requerits en la instrucció de qualsevol expedient administratiu o altres conductes, que establisquen les lleis i disposicions estatutàries o reglamentàries.
  
d) Comunicar a la Junta de Govern, dins del termini de 30 dies, els canvis de domicili o residència.
  
e) Abonar, dins del termini reglamentari, les quotes i les taxes que pertoquen.
  
f) Comparéixer davant de la Junta de Govern, quan els és requerit, excepte en casos d'impossibilitat justificada.
  
g) Cooperar amb la Junta de Govern, amb suggeriments i iniciatives d'ordre professional que puguen repercutir en benefici del col·legi i de la professió.
  
h) Exercir diligentment els càrrecs per als que foren elegits, com a membres de la Junta de Govern, i en aquelles altres missions especials que se li encomanen per aquesta, així com en els càrrecs representatius assenyalats en el capítol V d'aquests Estatuts.
  
CAPÍTOL IV
  
Dels òrgans del col·legi
  
Article 12. Denominació
  
L'estructura interna i el funcionament dels òrgans de govern del Col·legi de Doctors i Doctores i de Llicenciats i Llicenciades en Ciències Polítiques i Sociologia de la Comunitat Valenciana, seran sempre democràtics. Aquests són:
  
1) L'Assemblea General.
  
2) La Junta de Govern.
  
Article 13. Composició de l'Assemblea General
  
a) L'Assemblea General és l'òrgan sobirà i pot tindre caràcter ordinari o extraordinari.
  
b) Està integrat per tots els col·legiats i col·legiades, que poden assistir amb veu i vot a les reunions de les assemblees, i és l'encarregada de decidir sobre els assumptes de major rellevància de la vida col·legial, que li confereix aquest Estatut, amb caràcter deliberant i decisori. Adoptarà els seus acords pel principi majoritari, segons s'establisca per a cada cas en els presents Estatuts.
  
c) Els col·legiats i col·legiades que no puguen assistir a l'Assemblea General, podran fer-se representar per altres col·legiats i col·legiades concurrents per als assumptes expressament indicats en l'ordre del dia, sense que aquests últims puguen tindre, en cap cas, més de dues representacions.
  
d) L'autorització corresponent ha de ser expressa per a l'assemblea en qüestió, i identificar-se amb el nom, cognoms, número de col·legiació i firma, tant del representant com del representat, i l'objecte succint de la representació, que podrà ser el suport a una esmena, iniciativa, interpel·lació o moció de censura.
  
e) Aquestes autoritzacions hauran d'entregar-se a la mesa al començament de la reunió, a fi de fer constar en acta els col·legiats representats i els seus representants.
  
Article 14. Reunions ordinàries
  
L'Assemblea General és reunirà en sessió ordinària en les primeres quinzenes dels mesos de juny i desembre, per a conéixer i resoldre els assumptes següents:
  
a) Una sessió al juny, amb la presentació preceptiva del degà de l'informe sobre les activitats que es realitzaran durant els mesos següents.
  
En l'ordre del dia s'inclouran, a més a més, l'informe sobre les diverses comissions de treball i l'elecció extraordinària dels càrrecs que hagueren quedat vacants en la Junta de Govern, sent tancat per un torn de precs i preguntes, en el qual no podrà adoptar-se cap acord vinculant.
  
b) I una altra al desembre, en què a més a més dels temes enumerats en l'apartat anterior tractarà del coneixement, discussió i aprovació, si fa el cas, de la dació de compte general de despeses i ingressos, del pressupost anual que per al següent exercici propose la Junta de Govern, així com l'elecció ordinària de dos censors de comptes efectius i dos suplents, els quals no podran ser membres de la Junta de Govern, les funcions de la qual estan especificades en l'article 32.
  
A més a més, en aquesta assemblea s'elegirà la Junta de Govern, quan pertoque, d'acord amb allò establit en els articles 23 i 40 d'aquests Estatuts.
  
Fins a l'últim dia del mes anterior a què haja de celebrar-se la dita assemblea, els col·legiats i col·legiades podran presentar les proposicions que estimen pertinents, que s'afegiran a l'ordre del dia d'aquestes, immediatament abans del torn de precs i preguntes.
  
Article 15. Reunions extraordinàries
  
L'Assemblea General es reunirà amb caràcter extraordinari per a prendre acords en relació amb les següents matèries:
  
a) Aprovació i modificació d'estatuts col·legials, que seran comunicada a la conselleria competent per al seu control de legalitat, dins del termini d'un mes, i posteriorment inscrits en el Registre de Col·legis i publicats en el Diari Oficial de la Generalitat Valenciana.
  
b) Censura de gestió de la Junta de Govern o dels seus membres.
  
c) Convocar eleccions per a cobrir càrrecs vacants de la Junta de Govern, d'acord amb allò establit en l'article 23.2.b. Les modificacions en els òrgans de govern també seran comunicades al Consell Valencià de Col·legis Professionals.
  
d) Autorització a la Junta de Govern per a la venda o gravamen dels béns de la corporació.
  
e) Tractar assumptes importants que competisquen al col·legi o a la professió i que requerisquen una urgent presa de decisió per part de l'assemblea.
  
Article 16. Procediment de convocatòria de les assemblees extraordinàries
  
Les assemblees extraordinàries tindran lloc:
  
a) A iniciativa del degà.
  
b) A iniciativa de la Junta de Govern.
  
c) A petició del 10% dels col·legiats, com a mínim, que faran constar en la sol·licitud els assumptes concrets a tractar en la citada assemblea.
  
Haurà de celebrar-se en el termini de 30 dies de l'acord i no podran tractar-se més temes que aquells per als quals expressament és convocada.
  
Article 17. Notificació de la convocatòria
  
Les citacions per a l'assemblea es faran per escrit, en què constarà l'ordre del dia a tractar i el caràcter ordinari o extraordinari de la reunió. Seran firmades pel secretari i expressaran clarament el lloc de reunió, el dia i l'hora. S'enviaran al domicili dels col·legiats amb una antelació mínima de 15 dies a la celebració de l'assemblea, llevat que en la reunió esmentada hagen de celebrar-se eleccions o es tracte d'una convocatòria extraordinària; en aquest cas el termini serà de 30 dies.
  
Article 18. Constitució
  
Les assemblees se celebraran al lloc i la data indicats en la convocatòria i quedaran vàlidament constituïdes amb l'assistència, en primera convocatòria, de majoria absoluta de col·legiats i, en segona, qualsevol que siga el nombre de col·legiats concurrents a aquestes.
  
La mesa estarà formada pels membres de la Junta de Govern.
  
Article 19. Funcionament
  
Les assemblees generals se celebraran el dia i hora assenyalades en primera i si pertoca en segona convocatòria.
  
Estaran presidides i dirigides pel degà o degana i, en cas de vacant, absència, malaltia o impossibilitat justificada, pel membre de la Junta de Govern que el substituïsca. Actuarà com a secretari o secretària d'aquesta junta o, en iguals circumstàncies, el membre que el substituïsca. El degà o degana dirigirà els debats, concedirà paraules i torns i cridarà a l'ordre els col·legiats que s'excedisquen en la extensió o abast de les seues intervencions, i que no s'atinguen a la matèria objecte de debat o falten al respecte de la seua autoritat a altres col·legiats o la Junta de Govern, i retirarà la paraula o torn o expulsarà del local a qui, cridat a l'ordre tres vegades, les desoïra.
  
Article 20. Procés de votació i adopció d'acords
  
Els acords es prendran per majoria simple dels vots emesos pels presents i representats. Amb l'excepció dels acords relatius a les mocions de censura presentades, modificacions estatutàries, pròrroga del mandat màxim previst per als òrgans de govern, els quals requeriran la majoria absoluta.
  
Les votacions s'efectuaran a mà alçada, i els votants s'identificaran nominalment en aquells casos en què ho requerisquen el 10% dels votants o així ho determine la Junta de Govern. A petició d'un només dels assistents, podran efectuar-se votacions secretes. Quan la votació es referisca a qüestions personals relatives a col·legiats o col·legiades serà sempre secreta.
  
A cada col·legiat li correspon un vot, que haurà d'emetre personalment o per representació delegada expressament, en els termes referits en aquest Estatut.
  
Els acords presos en Assemblea General seran obligatoris per a tots els col·legiats, sense perjudici d'utilitzar els recursos procedents en dret. No obstant això, si la Junta de Govern entenguera que l'acord és contrari a les lleis o a allò que es disposa en els presents Estatuts, suspendrà l'execució i ho sotmetrà de nou a l'Assemblea General, que serà convocada dins dels 30 dies següents. Si es confirmara l'anterior acord, l'acta haurà de ser inexcusablement firmada per tots i cadascun dels assistents i s'hi farà constar nominativament el vot emés per cadascú.
  
Article 21. Competències de l'Assemblea General
  
Seran competències de l'Assemblea General:
  
a) Aprovar, si pertoca, l'acta de la reunió anterior.
  
b) Examinar i aprovar els comptes i balanços de l'any anterior, per a la qual cosa nomenarà dos censors efectius i dos suplents.
  
c) Examinar i aprovar el pressupost d'ingressos i despeses elaborades per a l'exercici següent.
  
d) Examinar i aprovar, o censurar, les activitats i acords presos per la Junta de Govern.
  
e) Acordar la meritació de prestacions extraordinàries.
  
f) Discutir i aprovar, o desestimar, tots els punts de l'ordre del dia proposats.
  
g) Elegir els càrrecs vacants en la Junta de Govern.
  
h) Censurar la gestió de la Junta de Govern.
  
i) Aprovar i reformar els Estatuts del col·legi.
  
j) Aprovar i reformar el Codi Deontològic Professional i el Reglament de Règim Interior.
  
k) Resoldre els expedients disciplinaris, a partir de la proposta de resolució de la Junta de Govern. L'assemblea podrà delegar aquesta funció en una comissió deontològica ad hoc.
  
l) Proposar, censurar o discutir el funcionament de les comissions de treball que s'establisquen.
  
m) Deliberar i acordar sobre totes les altres qüestions que a la seua competència sotmesa a la Junta de Govern o atribuïsquen als presents Estatuts.
  
n) Interpretar les disposicions d'aquests Estatuts.
  
ñ) Aprovar les planificacions i projectes d'actuació de la Junta de Govern, per al període per al qual ha sigut elegida.
  
o) Aprovar la creació de delegacions territorials o sectorials, dins de l'àmbit de la Comunitat Valenciana.
  
Article 22. Junta de Govern
  
La Junta de Govern és l'òrgan permanent de representació general, amb respecte a la voluntat expressada per l'Assemblea General, encarregada de l'execució dels acords, direcció, administració i gestió ordinària del col·legi.
  
Article 23. Composició
  
La Junta de Govern estarà composta pels membres següents:
  
- Un degà/una degana.
  
- Dos vicedegans sectorials.
  
- Un secretari/una secretària.
  
- Un tresorer/interventor.
  
- Dos vocals politicòlegs.
  
- Dos vocals sociòlegs.
  
Article 24. Provisió de càrrecs, mandats i reelecció
  
Els membres que constituïsquen la Junta de Govern seran elegits per l'Assemblea General, en la seua reunió ordinària de desembre, i per un període de tres anys, per votació directa, secreta i per majoria simple de vots, en què podran participar tots els col·legiats que es troben al corrent en el pagament de les seues quotes i en el ple exercici dels seus drets corporatius.
  
Els titulars dels càrrecs no podran ser reelegits més de dos mandats consecutius. Tot i això, podrà ampliar-se el mandat per un període determinat, per decisió per majoria absoluta de l'Assemblea General.
  
L'acompliment d'un càrrec en la Junta de Govern serà gratuït, sense perjudici de l'assumpció que el col·legi faça de les despeses que origine l'exercici d'aquest càrrec.
  
Per a poder presentar-se com a candidat o candidata a les eleccions per a ser membre de la Junta de Govern caldrà, llevat del que disposa la disposició transitòria única, comptar amb dos anys d'antiguitat com a col·legiat abans de la data de proclamació dels candidats i estar en ple ús dels drets civils i col·legials.
  
Vacants.
  
En cas de vacant d'algun membre de la Junta de Govern, aquesta podrà cobrir el càrrec fins a la pròxima assemblea.
  
Si quedaren vacants simultàniament la meitat més un dels càrrecs de la Junta de Govern, abans de complir-se el període estatutari, es convocaran eleccions mitjançant assemblea extraordinària per a la provisió dels càrrecs esmentats, tant de forma individual com en llista conjunta oberta.
  
CAPÍTOL V
  
Missió, atribucions i funcionament de la Junta de Govern
  
Article 25. Missió
  
La Junta de Govern assumirà la plena direcció i administració del Col·legi de la Comunitat Valenciana.
  
Són facultats de la Junta de Govern:
  
a) Agrupar els titulats en Ciències Polítiques i Sociologia, per al desenvolupament del seu exercici professional, i fomentarà la participació en les comissions de treball i òrgans de govern dels col·legiats residents en les diferents comarques.
  
b) Vetlar pel prestigi de la professió i la defensa dels seus drets, d'acord amb les lleis.
  
c) Representar els interessos professionals prop dels poders públics, i elevar a aquests totes les mocions que estime pertinents, sobre les matèries pròpies de la competència del col·legi.
  
d) Prestar assessorament als organismes oficials, entitats públiques, privades i col·legis que ho sol·liciten, per als quals emetrà els informes i dictàmens pertinents.
  
e) Estimular els fins corporatius, els cursos de perfeccionament, cursos d'especialització, sense perjudici de la contribució a altres activitats socials i culturals.
  
f) Proposar, d'acord amb als presents estatuts i reglaments corresponents, la reglamentació d'incorporacions i baixes al col·legi i les normes de desenvolupament del lliure exercici professional dels col·legiats.
  
g) Recompensar els col·legiats que excel·leixen en les activitats professionals i imposar correccions disciplinàries a aquells que cometen actes contraris a l'ètica professional o incomplisquen els seus deures col·legials.
  
h) El Reglament Interior determinarà, a aquests efectes, les distincions i premis amb què la Junta de Govern podrà recompensar els col·legiats, així com el procediment per a atorgar-los.
  
i) Realitzar els fins d'interés social, que en el seu dia s'establisquen.
  
j) Recaptar les quotes, taxes o altres prestacions extraordinàries en la quantia, amplitud i modalitat que permeten els presents Estatuts.
  
k) Observar, orientar i responsabilitzar-se, en última instància, el treball lliure de les comissions, bé directament o a través d'un vocal o col·legiat apoderat per a això.
  
l) Promoure en la societat la imatge professional del col·legi.
  
Article 26. Atribucions
  
Seran atribucions de la Junta de Govern:
  
1. Amb relació als col·legiats:
  
a) Resoldre sobre l'admissió dels doctors i doctores i dels llicenciats i llicenciades que desitgen incorporar-se al col·legi.
  
b) Instruir els expedients disciplinaris que es tramiten.
  
c) Repartir equitativament les càrregues entre els col·legiats i col·legiades i fixar les quotes o altres gravàmens que procedisquen.
  
d) Facilitar als jutjats i tribunals, conforme a les lleis, la relació de col·legiats i col·legiades que hagen d'intervenir com a perits en assumptes judicials sobre matèries pròpies de la competència professional, segons establisca l'Estatut de la professió.
  
e) Sentir els col·legiats i col·legiades en les seues reclamacions, assessorar-los en allò que formulen contra els particulars i corporacions públiques i representar-los, si és convenient.
  
f) Vetlar per la independència, amplitud i llibertat necessària per que puguen complir fidelment els col·legiats amb els seus deures professionals i que es guarde tota classe de consideracions a la professió.
  
g) Vetlar perquè els col·legiats observen les regles d'ètica professional en relació amb els seus companys i clients, així com que en el l'exerciment de la seua funció despleguen competència professional.
  
h) Impedir l'exercici de la professió als qui no compliren els requisits d'ordre legal establits a l'efecte en l'Estatut de la professió i les lleis, i perseguir, si fa el cas, davant dels tribunals de justícia els infractors. A aquests efectes, els col·legiats estaran obligats a donar compte a la Junta de Govern dels casos d'intrusisme.
  
i) Convocar a l'elecció de càrrecs de la Junta de Govern i les assemblees generals ordinàries i extraordinàries, en què s'assenyalarà l'ordre del dia per a cada una, en la forma prevista en el capítol IV d'aquests Estatuts.
  
j) Comunicar als col·legiats i col·legiades les normes que han d'observar en l'exercici professional, d'acord amb els Estatuts i el reglament corresponent i les lleis.
  
k) Nomenar els representants del col·legi en els distints organismes, comissions i tribunals d'exàmens, en què siga preceptiu o siga requerida aquesta representació.
  
2. Amb relació als recursos econòmics del col·legi
  
a) Recaptar i administrar els fons del col·legi.
  
b) Elaborar els pressupostos i rendir els comptes anuals.
  
c) Proposar a l'Assemblea General la inversió del capital social.
  
d) Determinar el personal al servei del col·legi, sous i gratificacions d'aquests.
  
3. Amb relació a les empreses, centres d'ensenyament, acadèmies, organitzacions no governamentals, o altres entitats d'interés públic amb ànim o sense de lucre:
  
a) Facilitar, a requeriment d'aquests, relacions de col·legiats o col·legiades que puguen exercir places d'assessors o professors, que presten els seus serveis retribuïts.
  
b) Participar en els organismes de control d'accés a l'ensenyament, vetlant pels drets dels col·legiats.
  
4. Amb relació a altres corporacions professionals:
  
a) Mantenir contacte amb els altres col·legis i associacions professionals, a fi de discutir i buscar solucions a problemes comuns.
  
b) Estrényer vincles amb les facultats o departaments de Ciències Polítiques i Sociologia, corporacions i institucions científiques, d'interés per a la professió.
  
5. Amb relació a les administracions públiques:
  
a) Defensar els col·legiats i col·legiades, quan ho estime procedent en l'acompliment de les funcions de la professió, o amb motiu de les mateixes, sempre que no es tracte de l'exercici de funcions públiques.
  
b) Informar de paraula, o per escrit, en nom del col·legi, en tots aquells projectes i iniciatives de l'administració pública que ho requerisquen, ja siga per pròpia iniciativa o a petició d'aquesta última.
  
c) Estudiar i proposar a l'autoritat competent el reglament de lliure exercici professional i qualsevol altre que s'estime oportú.
  
d) Assessorar l'administració, sempre que aquesta ho requerisca, respecte dels plans d'estudi de la Facultat de Ciències Polítiques i Sociologia i dels ensenyaments de temes politicològics i sociològics, en tots els graus i nivells docents.
  
6. Amb relació a les entitats supranacionals:
  
a) Assumir, en nom del col·legi, quan aquest se li conferisca, la representació oficial de la Comunitat Valenciana en totes les federacions, associacions, congressos i assemblees de Ciències Polítiques i Sociologia de caràcter supranacional, designant els col·legiats que han d'exercir en cada cas la citada representació.
  
b) Fomentar intercanvis, viatges d'estudi, beques, borses de viatge i altres pensionats d'ampliació d'estudis de caràcter professional de les Ciències Polítiques Administratives, Socials i Sociologia en l'estranger, amb relació als col·legiats.
  
7. Amb relació als ciutadans:
  
a) Avalar les campanyes de sensibilització que es proposen.
  
Article 27. Reunions de la Junta de Govern i procés d'adopció d'acords
  
La Junta de Govern es reunirà obligatòriament cada tres mesos i quan és convocada pel degà o degana, excepte en període de vacances, en què funcionarà un Comité Permanent, integrat per tres membres d'aquesta, els quals resoldran les qüestions urgents o de mer tràmit. Per a donar validesa als acords de la Junta de Govern serà requisit indispensable un quòrum, en el moment d'assistència, de la meitat més un dels seus membres. Els acords es prendran per majoria absoluta de vots. En cas d'empat, el degà tindrà vot de qualitat.
  
Els acords de la Junta de Govern, en quant exercisquen potestats públiques que les lleis els encomanen, estan subjectes al dret administratiu, sent potestatiu el recurs de reposició davant de la Junta de Govern que els va dictar, o directament davant de l'ordre jurisdiccional contenciós administratiu. La resta de la seua activitat es regeix pel dret privat.
  
Article 28. Assistència de les reunions
  
L'assistència a les reunions de la Junta de Govern és obligatòria. La falta d'assistència no justificada, a tres sessions consecutives o cinc espaiades en el temps, s'entendrà com a renúncia al càrrec.
  
Article 29. Funcions del degà o degana
  
Corresponen al degà:
  
a) Ostentar la representació oficial de la Junta de Govern i del col·legi, en totes les relacions amb els poders públics, entitats, corporacions i persones jurídiques o naturals de qualsevol ordre. A aquests efectes estamparà la seua firma en els convenis amb entitats públiques o privades, previ acord de la Junta de Govern, i en els casos que determine el reglament interior també, prèvia autorització de l'Assemblea General.
  
b) Exercir les funcions de vigilància i control que els estatuts li reserven.
  
c) Convocar, presidir i fixar l'ordre del dia de les juntes de govern i assemblees generals, tenint en compte les propostes dels membres de la junta o de les comissions o ponències a què assistisca, i dirigir les discussions.
  
d) Expedir els lliuraments per a la inversió dels fons del col·legi.
  
e) Impulsar l'activitat del col·legi i dels seus òrgans rectors, i ordenar la distribució del treball entre els distints vocals executius i assumir, per si mateix, la funció de coordinar els diversos aspectes de la seua actuació professional.
  
f) Delegar en els vocals corresponents, les facultats de la seua competència que estime oportunes.
  
Article 30. Funcions dels vicedegans
  
Correspon als vicedegans:
  
a) Exercir la representació per delegació del degà en el seu àmbit territorial o sectorial.
  
b) Substituir el degà en cas de malaltia.
  
c) Així com exercir totes les funcions que aquest li delegue.
  
Article 31. Funcions del secretari o secretària
  
Correspon al secretari o secretària:
  
a) Rebre i tramitar les sol·licituds i comunicacions, trametent-les al degà o vocal competent en cada cas.
  
b) Portar els llibres d'actes, tramitar els carnets dels col·legiats, donar validesa amb la seua firma i el vistiplau del degà o degana, si fa el cas, als acords i certificats; custodiar els segells, els llibres i altra documentació del col·legi.
  
c) Dirigir les oficines i actuar com a cap de personal, fent complir les normes assenyalades en el Reglament de Règim Interior i distribuint el treball.
  
d) Coordinar tot allò referent a les relacions del personal col·legiat amb la corporació.
  
Article 32. Funcions del tresorer/interventor o tresorera/interventora
  
Correspon al tresorer/interventor en la seua qualitat de tresorer:
  
a) Recaptar i custodiar els fons del col·legi.
  
b) Pagar els lliuraments que expedisca el degà, prèvia nota d'intervenció de l'interventor.
  
c) Formular mensualment el compte d'ingressos i despeses del mes anterior i anualment la de l'exercici econòmic vençut.
  
d) Redactar els pressupostos anuals que la Junta de Govern haja de presentar a l'aprovació de l'Assemblea General.
  
e) Ingressar i retirar els fons dels comptes corrents, conjuntament amb el degà i aquells que la junta decidisca.
  
f) Portar l'inventari numèric dels béns del col·legi.
  
Correspon al tresorer/interventor, en la seua qualitat d'interventor:
  
Intervenir i fiscalitzar les operacions de tresoreria, facilitant la labor dels censors de comptes, els quals seran elegits en l'Assemblea General de desembre per dos anys. Aquests càrrecs són incompatibles amb el de membre de la Junta de Govern.
  
Correspon als censors de comptes:
  
La missió dels censors consistirà a examinar, amb la deguda anticipació, els comptes de l'exercici liquidat, els justificants d'ingressos i de despeses, ordres de pagament corresponents i, si fa el cas, els acords determinants d'aquests, a fi que siguen sotmesos a l'Assemblea General de desembre, d'acord amb allò que s'ha previst en l'article 13.
  
Article 33. Funcions dels vocals
  
Seran funcions dels vocals aquelles que la Junta de Govern especialment els encomane.
  
Article 34. Recursos contra els actes dels òrgans de govern
  
El règim de recurs està subjecte a la Llei de Règim Jurídic de les Administracions Públiques i del Procediment Administratiu Comú, en tant el col·legi actue en l'exercici de funcions públiques.
  
Contra els actes i acords de la Junta de Govern, que no posen fi a la via administrativa, i els actes de tràmit que determinen la impossibilitat de continuar un procediment o produïsquen indefensió, els interessats podran interposar recurs ordinari en el termini d'un mes, des que es va dictar la resolució recorreguda davant de la Junta General.
  
Contra les resolucions d'aquests recursos quedarà expedita la via contenciosa administrativa.
  
Contra les resolucions que posen fi a la via administrativa, només es podrà interposar extraordinàriament el recurs de revisió, quan concórreguen les circumstàncies preceptuades en l'article 118 de la llei referida en el punt primer d'aquest article.
  
CAPÍTOL VI
  
Eleccions
  
Article 35. Candidats i convocatòria
  
Per a poder presentar-se com a candidat o candidata en les llistes a les eleccions, per a ser membre de la Junta de Govern, o per a cobrir les vacants que es produïsquen, caldrà comptar amb dos anys d'antiguitat com a col·legiat, abans de la data de proclamació dels candidats, i estar en ple ús dels drets civils i col·legials, amb l'excepció prevista en la disposició transitòria única d'aquest Estatut.
  
La Junta de Govern, mitjançant una circular dirigida tots els col·legiats, els informarà dels càrrecs que han de ser coberts i donarà un termini de 20 dies naturals, comptadors a partir de la publicació en el Diari Oficial de la Generalitat Valenciana, per a la presentació de candidats a cada un dels càrrecs que queden vacants.
  
Tots els col·legiats que complisquen les condicions abans exigides, podran presentar-se com a candidats, sempre que ho facen dins del termini previst.
  
Article 36. Proclamació dels candidats
  
Transcorregut el termini per a la presentació de candidats, s'efectuarà la proclamació d'aquests mitjançant una llista conjunta tancada provisional, si es tractara d'eleccions a òrgans de govern. En les eleccions per a cobrir vacants, es podran presentar, a més, candidatures individuals.
  
Les candidatures seran fixades al tauler d'anuncis del col·legi i enviades per correu a tots els col·legiats, en el termini de tres dies hàbils al tancament del període de presentació, perquè aquests puguen exercitar el dret a la impugnació de candidats.
  
Transcorreguts vuit dies des de l'enviament de la llista de candidats, sense haver-se rebut cap reclamació o sense que existisca causa justificada a judici de la Junta de Govern, perquè prosperen les impugnacions presentades, la llista de candidats serà definitiva. En cas d'acceptar-se alguna modificació haurà de ser immediatament comunicat el nom del candidat impugnat a tots els col·legiats, i després s'establirà la llista definitiva amb la resta.
  
Els candidats o candidates podran presentar-se a les eleccions en llistes conjuntes tancades, o a títol individual, en els termes assenyalats en el primer apartat d'aquest article.
  
Article 37. Mesa electoral
  
El dia assenyalat per a la votació es constituirà la Junta de Govern en funció de la Mesa Electoral, amb l'assistència d'un interventor per cada candidatura o candidat independent, al local que a l'efecte s'anuncie.
  
La durada de les votacions serà de vuit hores, com a mínim, a fi que puguen depositar els vots els col·legiats, prèvia identificació, entregant les paperetes al president de la mesa perquè en la seua presència siguen introduïdes a la urna prevista a l'efecte.
  
Article 38. Votacions fora de la seu
  
Aquells col·legiats que no puguen depositar el seu vot personalment, podran emetre'l per correu de la següent manera:
  
a) Introduir en un sobre blanc la papereta de votació doblegada.
  
b) Introduir aquest sobre en un altre més gran, conjuntament amb la fotocòpia del carnet de col·legiat o amb fotocòpia del document nacional d'identitat. En la solapa del sobre es faran constar els senyals del votant i caldrà tancar el sobre creuant la solapa, a fi de garantir la seua integritat.
  
c) Enviar aquest segon sobre per correu certificat a l'atenció del degà, el qual haurà de ser cursat, com a màxim, tres dies abans de la finalització del període de votació. En el moment de les votacions, després de la comprovació per part del secretari del dret del firmant a prendre part en la votació, obrirà el sobre exterior i donarà al degà l'interior, que l'introduirà tancat a la urna.
  
En el moment de fer-se l'escrutini s'obriran els sobres, i s'anul·laran aquells que continguen més d'una papereta; les paperetes que indiquen més d'un nom de candidat per vacant a cobrir, així com les que porten el nom o la firma del votant i les que continguen noms o paraules que no corresponguen a les persones dels candidats.
  
La documentació necessària per a l'exercici del vot per correu serà tramesa a tots els col·legiats que la sol·liciten, i amb l'antelació suficient, a fi que permeta l'exercici d'aqueix dret.
  
Article 39. Escrutini
  
L'escrutini dels vots serà realitzat públicament al finalitzar el període de votació. Una vegada coneguts els resultats d'aquest, el degà comunicarà als candidats electes el càrrec per al que han sigut elegits.
  
Article 40. Presa de possessió dels membres de la Junta de Govern
  
En el termini de vuit dies hauran de prendre possessió els nous membres, i cessaran en les seues funcions en aquest mateix acte els anteriors. En aquest mateix termini, la Mesa Electoral comunicarà a l'òrgan competent de la Generalitat Valenciana els resultats registrats, la composició de la junta electa i els altres requisits establits en la llei.
  
CAPÍTOL VII
  
De les comissions de treball
  
Article 41. Composició i funcions
  
A fi d'integrar la major part dels col·legiats en les activitats del col·legi, es crearan comissions per àrees específiques de treball.
  
Aquestes comissions seran obertes i qualsevol col·legiat podrà adscriure-s'hi. Estaran coordinades per un membre de la junta o delegat d'aquesta. El seu nombre i composició, així com la seua competència estaran determinats en cada moment per les necessitats o objectes susceptibles d'estudi o resolució. Seran funcions d'aquestes comissions les que la Junta de Govern els encomane, la qual podrà convocar cadascun dels responsables, sempre que ho estime convenient, per a tractar temes de la seua competència. La junta assignarà els mitjans materials que considere, per a l'acompliment dels seus funcions.
  
Article 42. Conclusions i propostes de les comissions
  
Les seues conclusions i propostes seran traslladades a la Junta de Govern, que necessàriament ha d'estudiar-les en la primera reunió a què siga convocada, informar raonadament d'aquelles que no considere oportunes i, arribat a un acord amb la comissió corresponent, executar-les, atenent-se en tot cas a allò què establisquen aquests Estatuts i el Reglament de Règim Interior.
  
CAPÍTOL VIII
  
Dels membres d'honor i de mèrit
  
Article 43. Nomenament dels col·legiats d'honor i de mèrit
  
La Junta de Govern, per acord pres per majoria simple, podrà designar col·legiat d'honor aquella persona espanyola o estrangera, politicòloga o sociòloga, a fi de reconéixer els seus eminents serveis al col·legi o a la professió o la seua labor en el desenvolupament de la Ciència Política o la Sociologia.
  
Aquests col·legiats formaran part d'un òrgan consultiu i d'assessorament d'aquest col·legi.
  
Igualment, la Junta de Govern podrà designar, per majoria simple, col·legiat de mèrit aquell company col·legiat que es trobe en la situació exposada en l'anterior paràgraf, amb excepció dels membres de la junta mentre dure el seu mandat. Aquesta designació no comportarà altres drets que els merament honorífics.
  
CAPÍTOL IX
  
Jurisdicció disciplinària
  
Article 44. Àmbit
  
La Junta de Govern podrà acordar la imposició de sancions als seus col·legiats pels actes que realitzen o omissions en què incórreguen en l'exercici o amb motiu de la seua professió, així com per altres actes o omissions que els siguen imputables com a contraris al prestigi i competència professional.
  
Les sancions no podran ser acordades per la Junta de Govern, sense prèvia formació d'expedient, en què serà oït l'inculpat, i se li permetrà aportar proves i defensar-se per ell mateix, pel seu representant legal o per mitjà d'un altre col·legiat apoderat a l'efecte.
  
Article 45. Classificació de les faltes
  
Les faltes que puguen comportar sancions disciplinàries es classifiquen en: lleus, greus i molt greus.
  
1. Faltes lleus
  
a) L'incompliment d'allò que s'ha disposat com a deures, o l'obstrucció dels drets contemplats en el capítol III dels presents Estatuts, i les normes complementàries que els desenvolupen, quan tal acció o omissió no constituïsca, de per si, falta greu o molt greu.
  
b) La falta de respecte als seus companys, quan no implique greu ofensa d'aquests.
  
2. Faltes greus
  
a) L'incompliment d'allò que disposen les lletres c), e), f) e h), de l'article 10 dels presents Estatuts.
  
b) L'obstrucció en l'exercici dels drets garantits per les lletres c) i d), de l'article 9 dels Estatuts.
  
c) L'agressió als seus companys i les ofenses inferides contra ells que suposen un greu atac a la seua dignitat personal o professional.
  
d) L'acumulació, en el període d'un any, de tres faltes lleus, per les quals haguera sigut sancionat.
  
3. Faltes molt greus
  
a) Els actes i omissions que constituïsquen una ofensa greu a la dignitat professional o les regles ètiques que la regeixen.
  
b) La realització d'activitats contràries als fins d'aquest col·legi.
  
c) L'encobriment de l'intrusisme professional.
  
d) La condemna per sentència ferma de fets greus.
  
e) La reiteració, en el període d'un any, de dues faltes greus.
  
Article 46. Quadre de sancions
  
Les sancions a què es refereix aquest article són les següents:
  
1.Sancions per faltes lleus:
  
a) Advertència per escrit.
  
b) Amonestació privada.
  
2. Sancions per faltes greus:
  
a) Amonestació pública.
  
b) Suspensió de la condició de col·legiat i de les atribucions i garanties que aquesta li confereix, per un període no superior a tres mesos.
  
3. Sancions per faltes molt greus:
  
a) Suspensió de la condició de col·legiat i de les atribucions que aquesta li confereix per un període de tres mesos fins a un any, si es tracta de les faltes detallades en els apartats a), b) i e) de l'article 43.3.
  
b) Expulsió del col·legi, en els casos previstos en la resta d'apartats del citat article.
  
Totes les sancions són competència exclusiva de l'Assemblea General, a proposta de la Junta de Govern. Aquesta pot provisionalment suspendre el col·legiat en els seus drets i atribucions fins que es convoque l'Assemblea General.
  
Article 47. Procediment
  
L'acord provisional de suspensió per més de sis mesos o la proposta d'expulsió, haurà de ser presa per la Junta de Govern mitjançant votació secreta i amb la conformitat de dues terceres parts dels membres presents.
  
En aquesta sessió estan obligats a assistir tots els membres de la junta, sense perjudici de la validesa de l'acord adoptat, sempre que aquesta estiga convocada i constituïda conforme a allò previst en l'article 26. El membre de la Junta de Govern que sense causa justificada no concorreguera, deixarà de pertànyer a l'òrgan rector d'aquest col·legi, prèvia formació del corresponent expedient, i no podrà ser nominat de nou en l'elecció que es realitze per a cobrir la seu vacant.
  
Article 48. Recursos
  
En contra de les sancions imposades per l'Assemblea General, l'interessat podrà recórrer potestativament davant de la Junta de Govern o bé acudir directament a la via jurisdiccional. Contra les resolucions d'aquests recursos, que esgoten la via administrativa, es pot interposar un recurs en via jurisdiccional contenciosa administrativa.
  
CAPÍTOL X
  
Dels recursos econòmics del col·legi
  
Article 49. Capacitat patrimonial
  
El col·legi tindrà plena capacitat patrimonial per al compliment dels seus fins.
  
Article 50. Recursos econòmics
  
Constitueixen els recursos econòmics del col·legi:
  
1. Les quotes d'incorporació.
  
2. Les quotes anuals i extraordinàries.
  
3. Les taxes i drets per expedició de documents, legalització de firma, laudes, dictàmens, etc.
  
4. Els drets per expedició d'impresos, actes i conseqüències d'autorització professional.
  
5. Els beneficis que li reporten les seues edicions.
  
6. Els interessos del capital, pensions i beneficis de tota espècie que puguen produir els béns que constitueixen el seu patrimoni.
  
7. Els honoraris que corresponguen als informes o dictàmens pericials que demanen a la Junta de Govern els tribunals de justícia, l'administració o els òrgans autonòmics o estatals.
  
8. Convenis, subvencions o donatius que concedisquen al col·legi l'estat o les corporacions oficials, les entitats o els particulars.
  
9. Les quantitats que per qualsevol concepte corresponga percebre al col·legi.
  
Les quotes d'incorporació, les anuals i extraordinàries i els drets taxes assenyalades en els paràgrafs anteriors, seran determinats per la Junta de Govern i aprovats per l'assemblea.
  
CAPÍTOL XI
  
Interpretació i reforma dels estatuts
  
Article 51. Interpretació
  
La interpretació d'aquests Estatuts correspon a l'Assemblea General, que podrà delegar en una comissió ad hoc el seu estudi previ.
  
Article 52. Modificació
  
Les modificacions dels presents Estatuts, que hauran d'aprovar-se d'acord amb el procediment establit, es comunicaran al departament corresponent del Govern de la Generalitat Valenciana, per a la seua corresponent inscripció en el Registre d'Estatuts.
  
Disposicions transitòries
  
Primera
  
No és procedent l'aplicació del requisit d'antiguitat mínima de col·legiació de dos anys, per a la presentació de candidatures a l'elecció d'òrgans en la convocatòria fundacional del Col·legi de Doctors i Llicenciats en Ciències Polítiques i Sociologia de la Comunitat Valenciana.
  
Segona
  
En el termini d'un any, des de l'entrada en vigor dels presents Estatuts, la Junta de Govern podrà proposar la incorporació al Col·legi Oficial de Doctors i Llicenciats en Ciències Polítiques i Sociologia de la Comunitat Valenciana de persones de nacionalitat espanyola i reconegut prestigi professional, en l'àmbit de la Ciència Política i/o la Sociologia, sempre que hagueren obtingut, amb anterioritat a l'1 de gener de 1975, els títols de doctors o llicenciats en Dret, Ciències Econòmiques i Empresarials o Filosofia i Lletres i proven legalment un mínim de 10 anys d'exercici professional com a politòleg o sociòleg en l'esfera pública o privada.
  
Disposició finals única